IVP steun ‘verantwoordelike’ grondonteieningDie Inkatha Vryheidsparty (IVP) steun grondonteiening mits dit op ’n verantwoordelike manier uitgevoer word om die foute wat destyds in Zimbabwe begaan is, te vermy, het die IVP Sondag gesê. Die IVP wou nooit hê die grondhervormingsbeleid moet die land verwoes nie, het Velenkosini Hlabisa, die provinsiale sekretaris van die IVP en KwaZulu-Natal se premierkandidaat, gedurende die party se finale verkiesingsveldtog in KwaMashu, Durban, gesê. “Ons glo nie in ’n onverantwoordelike grondverdelingsbeleid nie. ’n Praktiese voorbeeld daarvan is Zimbabwe. Op die oomblik betaal Zimbabwe se president wit boere. Dit is omdat Zimbabwe se president die realiteit besef het dat as jy nie vergoed nie, jy die ekonomie van die land gaan vernietig,” het Hlabisa gesê. “Wat die IVP sê, is dat ons, wanneer ons aan bewind kom, die grond wat in die hande van die regering is, sal neem en dit onder ons mense sal verdeel sonder dat iemand vergoed word. Ons sal ook die grond neem wat in die besit van buitelandse beleggers en internasionale besighede is en dit sonder vergoeding onder ons mense verdeel.” Volgens Hlabisa sal die IVP ook ŉ grondoudit doen om uit te vind wie die betrokke grond bewerk en dan landboukolleges op die been bring sodat jeugdiges met praktiese ondervinding op die plase toegerus kan word. “Oor ’n tydperk van vyf jaar behoort ons ’n oordrag van grond te kan doen, want as ons vir mense grond gee sonder dat hulle toegerus is met die vaardighede om die grond te bewerk, sal hulle dit bloot terugverkoop omdat hulle honger is,” het Hlabisa gesê.